SKRIFTLIG FORESPØRGSEL E-0082/00

af Alexandros Alavanos (GUE/NGL) til Kommissionen

(24. januar 2000)

Om: Manglende gennemskuelighed i forbindelse med EU-finansierede projekter

I artikel 61 i kontrakten om overdragelse af projektet for anlæggelse Attikavejen (Leoforos Elefsinas Stavrou Spata-lufthavnen) nævnes ordet fortrolighed, og det understreges, at de deltagende parter udtrykkeligt er enige om og accepterer, at hver eneste oplysning, korrespondance, dokument, udkast osv., er fortroligt og ikke vil kunne udleveres til tredjepersoner eller på nogen måde reproduceres eller offentliggøres, og at denne forpligtelse til fortrolig behandling vil gælde under hele kontraktens gyldighedsperiode samt fremover i en periode på tre år.

På baggrund af, at kravet om fuldstændig gennemskuelighed er generelt og omfatter samtlige projekter og indkøb, som finansieres af EU, og at tilsvarende begreber også eventuelt vil optræde i andre kontrakter eller vil kunne danne præcedens for fremtiden, bedes Kommissionen oplyse følgende:

1. Hvordan agter Kommissionen at sikre gennemskuelighed i forbindelse med finansieringen og korrekt gennemførelse af de projekter, der modtager støtte?

2. Vedrører det ovennævnte krav om fortrolighed også Kommissionen?

3. Skaber artikel 61 i lov nr. 2445/96 ikke vanskeligheder for undersøgelsen af årsagerne til sammenstyrtningen af broen på Attikavejen?

4. Hvilke foranstaltninger vil Kommissionen træffe for at ophæve disse uacceptable krav om fortrolighed og forbud mod offentliggørelse, der er indeholdt i artikel 61?

Svar afgivet på Kommissionens vegne af Frederik Bolkestein

(9. marts 2000)

På grundlag af de oplysninger, Kommissionen råder over, vedrører kravet om fortrolighed, som er nævnt i den af det ærede medlem omtalte bestemmelse, forbindelserne mellem de kontraherende parter, dvs. staten og de virksomheder, som danner de sammenslutninger, der får tildelt den

pågældende kontrakt. Denne bestemmelse kan på ingen måde få indvirkning på den ret til indsigt, som Kommissionen og den offentlige myndighed, som er generelt ansvarlig for sagen, har med hensyn til udførelsen af projekter, der finansieres ved hjælp af midler fra fællesskabsfonde, for hvilke der er fastsat en række lovmæssige bestemmelser.

Desuden findes der andre bestemmelser, blandt andet direktiverne om koordinering af procedurerne for indgåelse af kontrakter med det offentlige og de nationale forskrifter på området, som sikrer den nødvendige gennemskuelighed under de etaper, som ligger forud for tildelingen af et projekt.

Denne type bestemmelser er ofte nævnt i de kontrakter, som gælder for forbindelserne mellem de kontraherende parter, og de tager navnlig sigte på at beskytte de berørte parters rettigheder, f.eks. hvad angår intellektuel og industriel ejendomsret, forretningshemmelighed og hemmelighed under forhandlingerne. Kommissionen vil gerne understrege, at sådanne bestemmelser aldrig har været til hinder for, at Kommissionen eller de øvrige berørte institutioner har kunnet udøve deres beføjelser med hensyn til kontrol med korrekt udførelse af projekterne.

I det konkrete tilfælde vedrørende den ulykke, der skete på byggepladsen under opførelsen af en bro på Attikavejen, har de græske myndigheder nedsat et undersøgelsesudvalg, som skal undersøge årsagerne til denne ulykke. På basis af undersøgelsesudvalgets konklusioner vil Kommissionen træffe de nødvendige foranstaltninger i overensstemmelse med bestemmelserne i artikel 38 og 39 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1).

(1) EFT L 161 af 26.6.1999.